Държавен вестник, бр. 12, 2026 г., стр. 72

СТР.  72	
Д Ъ Р Ж А В Е Н  В Е С Т Н И К 	
БРОЙ  12
 
 
Успешното упражняване на професията изисква владеене на поне един чужд език на 
работно ниво, комуникативни умения, търпение, емоционална интелигентност, умения за 
работа в екип, внимание към детайла и организираност. Лицето трябва да познава 
принципите на устойчивото развитие, да работи в съответствие с нормативната уредба за 
туризма, безопасността и защитата на личните данни и да прилага стандарти и добри 
практики при обслужване на гости с различни културни и езикови профили. 
 
2.4. Четвърта степен на професионална квалификация по професията 
Професията „Хотелиерство“ с четвърта степен на професионална квалификация 
включва ръководство, управление и контрол на всички ключови дейности, свързани с 
функционирането на местата за настаняване. Придобилият тази степен планира, организира 
и ръководи работата на различните отдели и екипи с цел постигане на високо качество на 
обслужване, удовлетвореност на гостите и устойчиво развитие на бизнеса. Завършилият 
четвърта степен на професионална квалификация по професията: 
- отговаря за стратегическото и оперативното управление на хотелската дейност, като 
координира всички процеси по настаняване, престой и обслужване на гостите. Управлява 
човешките ресурси – извършва подбор, обучение, мотивиране и развитие на персонала, 
изготвя графици, оценява ефективността на служителите и съблюдава спазването на 
нормативни и фирмени стандарти и изисквания;  
- осъществява мониторинг и контрол върху изпълнението на целите, планираните 
резултати и бюджетите на хотела, следи и анализира финансово-стопанските показатели, 
участва в процесите на оптимизация на разходите и търсене на нови бизнес възможности. 
Контролира сигурността и качеството на предлаганите услуги, гарантира безопасни условия 
на труд и високо ниво на клиентска удовлетвореност. Участва в процесите по поддръжка, 
ремонт и модернизация на материалната база и инфраструктурата; 
 - прилага добри практики на устойчивото развитие и иновации в организацията на 
дейностите – използва специализиран софтуер за управление на резервации, отношения с 
гости, човешки ресурси и бизнес процеси (PMS, CRM, ERP). Използва дигитални технологии 
за оптимизиране на работата, автоматизирани и роботизирани процеси за подобряване на 
комуникацията и маркетинга. 
Работната среда за професия „Хотелиер“ с четвърта степен на професионална 
квалификация обхваща както административни офиси и управленски зони в местата за 
настаняване, така и оперативна дейност, свързана с комуникация и координация с различни 
отдели (преден офис/рецепция, хотелско домакинство, заведения за хранене и развлечения, 
техническа поддръжка и други), както и с обслужване на гости. 
Работното време е гъвкаво и се определя съгласно разпоредбите на Кодекса на труда, 
включително възможността за сумирано изчисляване на работното време при спазване на 
изискванията за междудневна и междуседмична почивка. Дейността в сферата на 
хотелиерството често е организирана на смени, включително нощни смени, работа в почивни 
и празнични дни, както и през натоварени туристически сезони. 
Професията изисква висока степен на ангажираност, оперативна самостоятелност и 
готовност за вземане на решения в динамична работна среда. От хотелиерите с четвърта 
степен на професионална квалификация се очаква да проявяват гъвкавост, екипна работа, 
организационни умения и способност за ефективна комуникация с гости и персонал при 
различни ситуации, включително при повишено натоварване. 
Необходимите личностни и професионални качества включват лидерски умения, 
стратегическо мислене, комуникативност, организираност, ориентация към резултати, 
отговорност, инициативност, аналитичен подход и високо ниво на професионална етика.